1.ปัจจัยความเสี่ยง

1.1
ความเสี่ยงจากความไม่แน่นอนของภาวะเศรษฐกิจที่มีผลกระทบต่อราคาและปริมาณงานการผลิตภาพยนตร์โฆษณา

โดยหลักการธุรกิจผลิตภาพยนตร์โฆษณาเป็นธุรกิจต่อเนื่องจากธุรกิจโฆษณาผ่านสื่อทางโทรทัศน์
ซึ่งขึ้นอยู่กับปัจจัยหลายประการ เช่นภาวะเศรษฐกิจของแต่ละธุรกิจ พฤติกรรมของผู้บริโภค
การเปลี่ยนแปลงนโยบายทางกฎหมายและข้อบังคับของรัฐ เทคโนโลยีรวมทั้งปัจจัยต่าง ๆ
ทั้งภายในและภายนอกประเทศซึ่งมีผลต่อการตัดสินใจของเจ้าของผลิตภัณฑ์หรือบริการในการใช้กลยุทธ์ต่างๆทางด้าน
การตลาด รวมทั้งการสื่อโฆษณาและประชาสัมพันธ์ประเภทต่างๆ ดังนั้น ตั้งแต่ช่วงปี 2549
ที่ผ่านมาซึ่งเป็นช่วงที่สภาวะเศรษฐกิจชะลอตัว
การเปลี่ยนแปลงทางการเมืองในประเทศที่ยังส่งผลกระทบต่อความเชื่อมั่นของนักลงทุนจากต่างประเทศโดยตรง
ซึ่งปัจจัยดังกล่าวข้างต้นส่งผลให้ธุรกิจต่างๆ
มีการควบคุมต้นทุนให้อยู่ในระดับที่สามารถแข่งขันได้และเพื่อดำรงธุรกิจให้อยู่รอด
โดยภาคธุรกิจต่างๆมีการปรับงบประมาณในการประชาสัมพันธ์ทางการตลาดที่ลดลง
หรือธุรกิจที่เคยผลิตภาพยนตร์โฆษณาได้นำภาพยนตร์โฆษณาต่างๆ
ที่เคยออกฉายนำกลับมาฉายใหม่ส่งผลกระทบต่อบริษัทผลิตภาพยนตร์โฆษณาโดยตรง
นอกจากนี้ความมั่นใจต่อเสถียรภาพทางการเมือง
ยังส่งผลต่อการเลือกสถานที่ที่ใช้ในการถ่ายทำภาพยนตร์โฆษณา
เช่นลูกค้าจากต่างประเทศจะชะลอการตัดสินใจในการเลือกมาถ่ายทำในประเทศไทย
คาดการณ์ว่าผลกระทบในปัจจัยทั้งหลายเหล่านี้ยังคงมีผลกระทบต่อเนื่องจนถึงปลายปี 2550 เช่นกัน

ทั้งนี้ในปี 2550 กลุ่มบริษัทมีรายได้จากการผลิตภาพยนตร์โฆษณาเป็นจำนวน 324.48 ล้านบาท
คิดเป็นร้อยละ 49.93 ของรายได้รวมทั้งหมด ลดลง 191.91 ล้านบาทหรือลดลงคิดเป็นร้อยละ
37.16 เมื่อเปรียบกับช่วงเวลาเดียวกันของปีก่อน
แต่อย่างไรก็ตามบริษัทยังคงมีการปรับกลยุทธ์หลายๆด้าน อาทิเช่น การลดต้นทุนคงที่ให้มีน้อยที่สุด
การเพิ่มฐานลูกค้าให้หลากหลายประเภทธุรกิจ การไม่จำกัดประเภทธุรกิจของลูกค้า
หรือเงื่อนไขอื่นๆ
และการสร้างสรรค์ผลงานที่มีคุณภาพเพื่อสร้างความพึงพอใจในการรักษาฐานลูกค้าเดิม
เพื่อที่จะทำให้บริษัทสามารถลดความเสี่ยงจากความผันผวนทางภาวะเศรษฐกิจและการเมืองซึ่งมีผลต่อการตัดสินใจของกลุ่มลูกค้า

1.2 ความเสี่ยงจากการพึ่งพิงทรัพยากรบุคคล

1.2.1 การพึ่งพาทีมผู้บริหาร

บริษัทดำเนินการภายใต้ผู้บริหารหลัก 2 ท่านซึ่งเป็นผู้ก่อตั้งบริษัท คือ นายสมชาย ชีวสุทธานนท์
ดำรงตำแหน่งกรรมการผู้จัดการของบริษัทและนายฐนิสสพงศ์ ศศินมานพ
ดำรงตำแหน่งกรรมการและรองกรรมการผู้จัดการฝ่ายการผลิต ซึ่งทั้ง 2
ท่านถือเป็นผู้บริหารที่สำคัญในการดำเนินธุรกิจของทั้งบริษัทและบริษัทย่อย
การขาดบุคลากรดังกล่าวท่านใดท่านหนึ่งอาจมีผลกระทบต่อการบริหารงานและผลการดำเนินงานของกลุ่มบริษัท
อนึ่งบริษัทได้มีการกระจายอำนาจให้ผู้บริหารอื่นๆ มีส่วนในการบริหารและการตัดสินใจ
รวมทั้งมีการขอคำปรึกษาจากผู้ทรงคุณวุฒิและคณะกรรมการบริษัท รวมทั้งมีคณะกรรมการตรวจสอบ
เข้าร่วมประชุมทุกเดือน เพื่อพิจารณาความเพียงพอของระบบการควบคุมภายในของบริษัทฯ
และบริษัทย่อยเป็นระยะอย่างต่อเนื่องในการวิเคราะห์ องค์กรและสภาพแวดล้อม
การบริหารความเสี่ยง การควบคุมการปฏิบัติงานของฝ่ายบริหารในบริษัทย่อย
ระบบสารสนเทศและการสื่อสารข้อมูล และระบบการติดตามดูแลการดำเนินงาน
รวมถึงการจัดโครงสร้างองค์กรให้เป็นระบบและการปฏิบัติตามนโยบายการกำกับดูแลกิจการที่ดีและจริยธรรมธุรกิจ
เพื่อช่วยให้สามารถลดความเสี่ยงในการพึ่งพิงผู้บริหารลงได้อีกทางหนึ่ง

1.2.2 การพึ่งพิงผู้กำกับภาพยนตร์และทีมงาน

เนื่องจากรายได้ส่วนใหญ่ของบริษัทมาจากการผลิตภาพยนตร์โฆษณา
ซึ่งเป็นธุรกิจที่ต้องอาศัยบุคลากรที่มีความรู้ ความชำนาญ
และประสบการณ์เป็นพิเศษในด้านนี้โดยเฉพาะ
รวมทั้งการมีทีมงานที่คอยช่วยเหลือและให้การสนับสนุนเป็นอย่างดี
ดังนั้นการมีบุคลากรที่มีความเชี่ยวชาญเฉพาะด้านนี้
จึงถือเป็นปัจจัยสำคัญในการประกอบธุรกิจหลักของบริษัทที่จะสร้างสรรค์ผลงานที่มีคุณภาพ
ตรงตามความต้องการของลูกค้า และทำให้บริษัทมีรายได้อย่างต่อเนื่อง ณ 31 ธันวาคม 2550
บริษัทมีผู้กำกับภาพยนตร์โฆษณาที่เป็นพนักงานประจำ จำนวน 10 คน และมีทีมงานฝ่ายผลิต จำนวน
97 คน โดยมีการ Turn Over ของผู้กำกับในอัตราร้อยละ 0.5
และอายุเฉลี่ยในการทำงานของผู้กำกับประมาณ 2 ปี

อย่างไรก็ตาม บริษัทยังได้เล็งเห็นถึงความสำคัญของทรัพยากรบุคคลดังกล่าว
โดยบริษัทมีการตั้งนโยบายผลตอบแทนที่เป็นที่น่าพอใจกับบุคลากรและให้บุคลากรเหล่านี้มีส่วนร่วมในการบริหารงานต่างๆของบริษัท
รวมทั้งการจัดเตรียมความพร้อมทางด้านอุปกรณ์และเครื่องมือในการถ่ายทำ
เพื่ออำนวยความสะดวกในการผลิตผลงานที่มีคุณภาพได้อย่างเต็มที่ นอกจากนี้
บริษัทยังให้พนักงานมีส่วนร่วมในการเป็นเจ้าของบริษัท
โดยมีโครงการจัดสรรใบสำคัญแสดงสิทธิที่จะซื้อหุ้นสามัญให้แก่พนักงาน อีกทั้ง
บริษัทยังมีการอบรมพัฒนาบุคลากรใหม่ๆให้มีความเชี่ยวชาญมากขึ้น
รวมถึงโครงการใหม่ๆที่จะเฟ้นหาบุคลากรที่มีความสามารถ
เพื่อบริษัทจะได้มีผู้กำกับภาพยนตร์โฆษณาและทีมงานที่มีศักยภาพเพิ่มขึ้น
เพื่อเป็นการลดความเสี่ยงจากการพึ่งพาบุคลากรที่มีอยู่จำกัดและที่ผ่านมาบริษัทมีการกระจายความเสี่ยงไปยังธุรกิจผลิตรายการโทรทัศน์
ธุรกิจผลิตสื่อกลางแจ้งผ่านจออิเล็คทรอนิคส์ เป็นต้น โดยสัดส่วนรายได้การผลิตภาพยนตร์โฆษณาในปี
2549 อยู่ที่ร้อยละ 52.12 ในปี 2550 มีสัดส่วนเป็นร้อยละ 49.93 ของยอดรายได้รวมทั้งหมด

1.3 ความเสี่ยงจากความไม่แน่นอนของผลการดำเนินงานของธุรกิจผลิตภาพยนตร์เรื่อง

สำหรับธุรกิจผลิตภาพยนตร์เรื่องในช่วงปี 2549 ที่ผ่านมา บริษัท แม็ทชิ่ง โมชั่น พิคเจอร์ส จำกัด
ซึ่งเป็นบริษัทย่อยในกลุ่ม ได้ออกฉายภาพยนตร์เรื่อง “ ผีอยากกลับมาเกิด (Recycle) ”
ซึ่งเป็นภาพยนตร์ที่ร่วมทุนกับประเทศฮ่องกง โดยมีผู้กำกับชื่อดัง 2 พี่น้อง อ๊อกไซด์และแดนนี่
แปงโดยได้รับการตอบรับเป็นอย่างดีในต่างประเทศ กล่าวคือ ได้รับการพิจารณาเข้าฉาย
ที่เมืองคานส์ ประเทศฝรั่งเศส Cannes Film Awards เมื่อวันที่ 21 เมษายน
สำหรับในประเทศไทย ด้วยจังหวะที่ไม่เอื้ออำนวยในการออกฉาย
เพราะเกิดการปฏิรูปทางการเมืองในวันที่ 19 กันยายน 2549 ก่อนฉายภาพยนตร์ในโรง 2 วัน
ทำให้ไม่มีผู้เข้าชมในช่วงเวลาดังกล่าว
ส่งผลให้การจัดเก็บรายได้ลดลงอย่างมากทำให้กลุ่มบริษัทได้รับผลขาดทุนจากการลงทุนดังกล่าว
แต่ในปี 2550 กลุ่มบริษัทมีรายได้จากการจำหน่ายลิขสิทธิ์VCD และลิขสิทธิ์เคเบิ้ลทีวี ภาพยนตร์เรื่อง
“ Recycle ” ให้กับตัวแทนจำหน่ายในประเทศ จำนวน 4.45 ล้านบาท
และรายได้จากการจำหน่ายลิขสิทธิ์ให้กับตัวแทนจำหน่ายในต่างประเทศ Universe Film
Distribution เป็นจำนวน 3 ล้านดอลล่าร์ฮ่องกง หรือคิดเป็นเงินไทยจำนวน 13.18 ล้านบาท
กล่าวโดยรวมภาพยนตร์เรื่อง “Recycle” มียอดรายได้ทั้งสิ้นเป็นจำนวนเงิน 30.30
ล้านบาทซึ่งเป็นรายได้ที่เกิดขึ้นในปี 2549 จำนวนเงิน 12.67 ล้านบาท และในครึ่งปีแรกของปี
2550 เป็นจำนวนเงิน 17.63 ล้านบาท

สำหรับปี 2550 กลุ่มบริษัทคงเหลือภาพยนตร์อีก 1 เรื่อง เป็นภาพยนตร์แอ็คชั่นเรื่อง “ The
5^(th)Commandment ” ซึ่งเป็นผลงานที่ร่วมทุนกับทีมงานจากประเทศสหรัฐอเมริกา
ทั้งนี้เพราะการผลิตภาพยนตร์เรื่องเป็นธุรกิจที่มีความไม่แน่นอนในการผลิตให้ประสบผลสำเร็จ
บริษัทจึงร่วมทุนกับบริษัทผู้ผลิตภาพยนตร์ต่างประเทศที่มีศักยภาพและความชำนาญในการผลิตภาพยนตร์เรื่อง
ซึ่งขั้นตอนในการผลิตเสร็จเรียบร้อยแล้ว ขณะนี้อยู่ในขั้นตอนการเตรียมจัดจำหน่าย

แต่ทั้งนี้จากประสบการณ์ที่ผ่านมาของภาพยนตร์เรื่อง “ ผีอยากกลับมาเกิด (Recycle) ”
และจากสภาพสภาวะเศรษฐกิจของประเทศ สภาวะของอุตสาหกรรมภาพยนตร์หนังไทย
เพื่อสะท้อนให้เห็นฐานะการดำเนินงานของกลุ่มบริษัทอย่างแท้จริงและเพื่อลดความเสี่ยงที่อาจเกิดขึ้นอย่างมีนัยสำคัญ
ในช่วงปลายปี 2549 ได้มีการตั้งค่าเผื่อการปรับมูลค่าของเงินลงทุนในภาพยนตร์เรื่อง “ The
5^(th)Commandment ” ประมาณจำนวน 14.26 ล้านบาท และในปลายปี2550 จำนวน
3.57ล้านบาท

แต่อย่างไรก็ตาม
บริษัทยังคงคาดหวังถึงรายได้จากการจำหน่ายและรายได้จากการขายลิขสิทธิ์ภาพยนตร์ซึ่งมีความคืบหน้าจากตัวแทนที่นำภาพยนตร์ไปขายในตลาดต่างประเทศ
และคาดว่าจะได้รับการตอบรับเป็นอย่างดี

1.4 ความเสี่ยงจากการไม่สามารถต่อสัญญาเช่าสถานีโทรทัศน์

การดำเนินธุรกิจผลิตและบริหารเวลารายการโทรทัศน์
มีการทำสัญญาเช่าเวลาจากสถานีโทรทัศน์ซึ่งมีลักษณะเป็นรายไตรมาสตามลักษณะปกติของธุรกิจเพื่อนำเสนอผลงาน
จึงส่งผลให้กลุ่มบริษัทมีความเสี่ยงในเรื่องของการต่อสัญญาเช่าดังกล่าว ในปี2549
กลุ่มบริษัทมีรายการทางโทรทัศน์จำนวน 2 รายการได้แก่ รายการ “ปลดหนี้”
ซึ่งออกอากาศทุกวันเสาร์เวลา 14.45-15.15 น. และ รายการ “ถูกแล้วแถม”
ซึ่งออกอากาศวันจันทร์ถึงศุกร์ เวลา 10.45-11.00 น.สำหรับรายการ “ถูกแล้วแถม”
ทางสถานีโทรทัศน์ได้มีการปรับปรุงผังรายการและยกเลิกเมื่อปลายปี 2549 สำหรับปี 2550
กลุ่มบริษัทมีรายการโทรทัศน์เพียง 1 รายการ คือ รายการ “ปลดหนี้”

อย่างไรก็ตามกลุ่มบริษัทมีเป้าหมายในการเพิ่มจำนวนผู้ชมรายการทางสถานีโทรทัศน์(เพิ่มเรตติ้งรายการ)
และเพิ่มในส่วนของผู้สนับสนุนรายการ
(ซึ่งเป็นปัจจัยที่ทางสถานีโทรทัศน์ใช้ตัดสินใจในการให้ต่อสัญญาเช่าเวลาจากสถานี)
โดยมุ่งเน้นการสร้างสรรค์รายการโทรทัศน์คุณภาพที่ให้ทั้งสาระและความบันเทิงแก่ผู้ชมรายการในทุกๆกลุ่มเป้าหมาย
โดยมีการพัฒนารายการเพื่อตอบโจทย์ให้ตรงใจผู้บริโภคเฉพาะเจาะจงมากขึ้น ทั้งนี้
รายการที่ผลิตจะเน้นให้ความสำคัญกับรูปแบบของรายการที่ต้องสอดคล้องกับผู้บริโภคและช่วงเวลาที่ออกอากาศเป็นสำคัญ
สำหรับในปี 2550 รายได้จากการผลิตและบริหารเวลารายการโทรทัศน์เท่ากับ 88.72
ล้านบาทคิดเป็นร้อยละ 13.65 ของยอดรายได้รวมทั้งหมด เพิ่มขึ้น 2.02
ล้านบาทหรือคิดเป็นร้อยละ 2.33 เมื่อเปรียบกับช่วงเวลาเดียวกันของปีก่อน

1.5 ความเสี่ยงจากผลการดำเนินงานของธุรกิจจัดกิจกรรม

การที่ธุรกิจจัดกิจกรรมแสดงจะประสบความสำเร็จได้ จะต้องได้รับความร่วมมือจากหลายๆ ฝ่าย
ไม่ว่าจะเป็นผู้แสดง สถานที่ ผู้ให้การสนับสนุน และผู้ชมการแสดง โดยที่ผ่านมา
การติดต่อผู้แสดงในต่างประเทศนั้น จำเป็นต้องติดต่อผ่านตัวแทน (Agent)
และมีการทำสัญญาตกลงเรื่องรายละเอียดของงานแสดงและผลตอบแทนต่างๆ กันอย่างรอบคอบ
อย่างไรก็ดี หากผู้แสดงไม่สามารถทำตามสัญญาที่ระบุไว้ได้ เนื่องจากเหตุผลสุดวิสัยต่างๆ
โดยที่บริษัทได้ขายบัตรแก่ผู้ชมและประชาสัมพันธ์ไปเรียบร้อยแล้ว บริษัทจะต้องเลื่อนการแสดงออกไป
หรือคืนเงินค่าบัตรการแสดงดังกล่าว อีกทั้งการจัดหาผู้ให้การสนับสนุน และผู้ชมการแสดง
ไม่ครบเป็นไปตามเป้าหมาย โดยบริษัทเป็นผู้รับผิดชอบค่าเสียหายทั้งหมด จึง

ได้รับผลกระทบต่อด้านรายได้และค่าใช้จ่าย
รวมถึงภาพพจน์และชื่อเสียงของบริษัทในการจัดการแสดงครั้งต่อไปได้ ทั้งนี้ในปี 2549
ธุรกิจจัดกิจกรรมสามารถสร้างรายได้ให้แก่กลุ่มบริษัทเป็นจำนวน 211.15 ล้านบาท
หรือคิดเป็นร้อยละ 21.31 ของรายได้รวมทั้งหมด สำหรับในปี 2550
รายได้จากการจัดกิจกรรมเป็นจำนวน 46.77 ล้านบาทคิดเป็นร้อยละ 7.20
ของยอดรายได้รวมทั้งหมด ลดลง 164.38 ล้านบาทหรือลดลงคิดเป็นร้อยละ 77.85
เมื่อเปรียบกับช่วงเวลาเดียวกันของปีก่อน ทั้งนี้เนื่องจากในปี 2549
บริษัทได้จัดการแสดงคอนเสิร์ตศิลปินต่างประเทศ 2 คอนเสิร์ต คือ1. คอนเสิร์ต BACK STREET
BOYS LIVE IN BANGKOK 2006 และ 2. คอนเสิร์ต BANGKOK 100 ROCK FESTIVAL 2006
เนื่องจากสภาพเศรษฐกิจไม่เอื้ออำนวย ทำให้การจัดหารายได้จาก Sponser
และการจำหน่ายบัตรไม่เป็นไปตามเป้าหมาย

อย่างไรก็ตาม บริษัทพบว่าจากสภาพแวดล้อมทางการตลาด
ที่ส่งผลให้เจ้าของผลิตภัณฑ์มีความต้องการในการสร้าง Brand
ในลักษณะที่มีการเข้าถึงผู้บริโภคแบบตรง (One on One Communication)
มากกว่าที่จะใช้สื่อโฆษณาในการสื่อสาร Brand แบบกว้าง ( Mass Communication)
บริษัทจึงวางแผนในการขยายลักษณะการให้บริการแก่ลูกค้า ด้วยกิจกรรม Below The Line
Activity คือ 1. การเป็นผู้จัดกิจกรรมการแสดง (Event Promoter ) 2.
การรับจ้างเป็นผู้จัด สร้างสรรค์กิจกรรม และผู้ผลิตงาน ( Event Organizer & Service
Provider) 3. การวางแผนการสื่อสารการตลาดให้กับลูกค้า

ซึ่งกิจกรรมที่เพิ่มขึ้นเป็นกิจกรรมที่สร้างรายได้ได้อย่างชัดเจนและช่วยลดความเสี่ยงได้

1.6 ความเสี่ยงจากให้บริการและเช่าอุปกรณ์ถ่ายทำภาพยนตร์

สำหรับธุรกิจให้บริการและเช่าอุปกรณ์ถ่ายทำภาพยนตร์
เป็นธุรกิจที่ลูกค้าให้ความสำคัญกับคุณสมบัติการใช้งาน
และความทันสมัยของอุปกรณ์เพื่ออำนวยความสะดวกในการถ่ายทำ
การที่อุปกรณ์บางส่วนของกลุ่มบริษัทมีอายุการใช้งานนาน
ถึงแม้จะมีการดูแลรักษาอุปกรณ์ดังกล่าวให้อยู่ในสภาพที่ใช้งานได้ก็ตาม
แต่ลูกค้าบางรายมีความจำเป็นต้องใช้อุปกรณ์ที่ทันสมัยกว่า
ส่งผลให้ลูกค้าหันไปใช้บริการเช่าอุปกรณ์จากคู่แข่งแทน
ซึ่งอาจมีผลกระทบต่อการดำเนินงานของกลุ่มบริษัทได้ อีกทั้งปัจจุบันบริษัทผู้ผลิตภาพยนตร์โฆษณาต่าง
ๆ มักจะมีหน่วยงานย่อยสำหรับให้บริการและเช่าอุปกรณ์ถ่ายทำภาพยนตร์ของตนเอง
ประกอบกับสภาวการณ์แข่งขันที่รุนแรง โดยเฉพาะทางด้านราคา โดยในปี 2549
ธุรกิจให้เช่าอุปกรณ์และบริการสามารถสร้างรายได้ให้แก่กลุ่มบริษัทเป็นจำนวน 120.87 ล้านบาท
คิดเป็นร้อยละ 12.20 ของรายได้รวมทั้งหมด และในปี 2550
มีรายได้จากการให้บริการและเช่าอุปกรณ์ จำนวน 122.92 ล้านบาท คิดเป็นร้อยละ 18.91
ของรายได้รวมทั้งหมด เพิ่มขึ้น 2.06 ล้านบาท หรือเพิ่มขึ้นคิดเป็นร้อยละ 1.71
เมื่อเปรียบเทียบกับช่วงเวลาเดียวกันของปีก่อน

เพื่อดำรงความสามารถในการแข่งขันในธุรกิจบริการให้เช่าอุปกรณ์ถ่ายทำ
กลุ่มบริษัทมีนโยบายการลงทุนในอุปกรณ์ที่มีเทคโนโลยีที่ทันสมัยเพื่อตอบสนองความต้องการของลูกค้าอย่างสม่ำเสมอ
นอกจากนี้ธุรกิจการให้บริการเช่าอุปกรณ์ของกลุ่มบริษัทยังมีการเพิ่มมูลค่าโดยการจัดให้มีบุคลากร
ทีมงานให้บริการไปพร้อมกับการเช่าอุปกรณ์
รวมถึงการที่กลุ่มบริษัทมีทีมงานที่สามารถผลิตหรือประกอบอุปกรณ์บางส่วนที่ไม่สามารถหาซื้อได้หรือเป็นอุปกรณ์ที่มีราคาแพงได้

1.7 ความเสี่ยงจากต้นทุนเครื่องมือและอุปกรณ์เพิ่มสูงขึ้น

บริษัทมีการสั่งซื้ออุปกรณ์เครื่องมือสำหรับการถ่ายทำภาพยนตร์อยู่อย่างต่อเนื่อง
เพื่อให้สามารถตอบสนองความต้องการของลูกค้า
และสามารถแข่งขันในอุตสาหกรรมให้เช่าและบริการอุปกรณ์เครื่องมือสำหรับการถ่ายทำภาพยนตร์ได้
โดยในปี 2549 บริษัทมีการสั่งซื้ออุปกรณ์เครื่องมือดังกล่าวเป็นจำนวน 10.15 ล้านบาท
โดยมีอุปกรณ์เครื่องมือที่สั่งซื้อจากผู้ผลิตต่างประเทศประมาณร้อยละ 4.66
ของอุปกรณ์เครื่องมือทั้งหมดที่สั่งซื้อ ซึ่งการสั่งซื้ออุปกรณ์เครื่องมือจากต่างประเทศดังกล่าว
บริษัทไม่มีการทำสัญญาซื้อเงินตราต่างประเทศล่วงหน้า (Forward Contract)
เพื่อป้องกันความเสี่ยงจากอัตราแลกเปลี่ยนเงินตรา
แต่บริษัทมีการเจรจาต่อรองขอเครดิตจากผู้ขายและอาศัยการบริหารความเสี่ยงของอัตราแลกเปลี่ยนเงินตราต่างประเทศเองในการชำระหนี้แก่เจ้าหนี้
แต่ทั้งนี้ บริษัทยังอาจมีความเสี่ยงในเรื่องความผันผวนของอัตราแลกเปลี่ยนเงินตราต่างประเทศ ณ
วันครบกำหนดชำระหนี้แก่เจ้าหนี้ ทำให้ต้องมีการชำระหนี้สูงขึ้น
ส่งผลให้บริษัทมีต้นทุนราคาอุปกรณ์เครื่องมืออาจเพิ่มสูงขึ้น ในทางกลับกันในช่วงปี 2549 ที่ผ่านมา
อัตราแลกเปลี่ยนเงินตราของค่าเงินบาทมีแนวโน้มแข็งค่าขึ้น
ซึ่งจะเป็นผลดีในแง่การสั่งซื้ออุปกรณ์ต่างๆจากต่างประเทศ
อย่างไรก็ตามจากสภาวการณ์เศรษฐกิจที่ผ่านมา
บริษัทได้มีการชะลอการสั่งซื้อโดยพิจารณาเฉพาะอุปกรณ์พิเศษที่จำเป็นเท่านั้น ในปี 2550
กลุ่มบริษัทมีการสั่งซื้ออุปกรณ์เป็นจำนวน 7.69 ล้านบาท
เป็นอุปกรณ์ที่สั่งซื้อจากผู้ผลิตต่างประเทศร้อยละ 90 ของอุปกณ์ทั้งหมดที่สั่งซื้อ

อนึ่ง
ถึงแม้บริษัทจะไม่สามารถควบคุมต้นทุนในการสั่งซื้ออุปกรณ์เครื่องมือในเรื่องอัตราแลกเปลี่ยนเงินตราต่างประเทศได้
แต่บริษัทได้ดำเนินการลดต้นทุนด้านภาษีนำเข้าโดยขอเข้ารับการส่งเสริมการลงทุนจากสำนักงานส่งเสริมการลงทุน
ตั้งแต่วันที่ 5 กรกฎาคม 2548 และดำเนินการเจรจาต่อรองราคาจากผู้ขายให้มากขึ้น
โดยไม่ผูกขาดกับผู้ผลิตรายใดรายหนึ่ง
และที่ผ่านมาผู้ผลิตอุปกรณ์เครื่องมือดังกล่าวที่มีมาตรฐานได้มีจำนวนเพิ่มมากขึ้น
ทำให้บริษัทมีทางเลือกมากขึ้น และมีอำนาจในการต่อรองสูงขึ้น
นอกจากนี้ในอดีตที่ผ่านมาจนถึงปัจจุบัน
บริษัทสามารถนำอุปกรณ์ดังกล่าวทำสัญญาเช่าทางการเงินและเช่าซื้อ ซึ่งจะช่วยลดต้นทุน
และความเสี่ยงจากการไม่สามารถจัดหาอุปกรณ์ดังกล่าว
และหากบริษัทมีความจำเป็นที่จะต้องขึ้นราคาค่าบริการและค่าเช่าอุปกรณ์จากการที่มีต้นทุนสูงขึ้น
บริษัทมั่นใจว่าการมีอุปกรณ์ที่มีมาตรฐานและบุคลากรที่มีทักษะความชำนาญในการใช้อุปกรณ์พร้อมกับการบริการหลังการขายที่ดี
จะช่วยสร้างความแตกต่างในการให้บริการเช่าอุปกรณ์
และช่วยรักษาลูกค้าให้ยังคงใช้บริการของบริษัทได้ตลอดไป